
[bookmark: _Hlk155872169]Informatīvais ziņojums “Par papildu valsts budžeta saistību uzņemšanos “Eiropas Savienības jauno zinātnieku konkursa” atbalstīšanai un īstenošanai Latvijā 2025. gadā”

Eiropas Savienības jauno zinātnieku konkurss (turpmāk arī – konkurss) ir nozīmīgākā skolēnu zinātniski pētniecisko darbu izstāde Eiropā, kurā tiek demonstrēti labākie skolēnu zinātniskie darbi Eiropas Savienībā un ārpus tās. Katru gadu šis konkurss tiek īstenots citā Eiropas Savienības dalībvalstī valstī un pulcē talantīgākos skolēnus vecumā no 14 līdz 20 gadiem, dodot iespēju prezentēt savu izstrādāto projektu starptautiskai zinātnieku žūrijai. Konkursā ik gadu tiek prezentēti 80 – 90 projekti, kurus ir izstrādājuši 130 – 150 skolēnu no 40 – 45 dalībvalstīm. Tikai tie skolēni, kuri ir ieguvuši pirmo vietu nacionāla mēroga zinātnisko darbu atlasē (pie mums - Latvijas skolēnu zinātniskās pētniecības darbu valsts konferencē), ir tiesīgi tikt izvirzīti dalībai konkursā. No katras valsts var tikt izvirzīti ne vairāk kā trīs projekti un ne vairāk kā 6 konkursanti. Vienam projektam var būt no viena līdz trīs autoriem. Konkursanti var iesniegt projektus no visām zinātnes jomām, tostarp sociālajām un ekonomikas zinātnēm.
Konkursu 1968. gadā aizsāka Nīderlandes elektronikas ražotājs Royal Philips (mūsdienās - Philips) kā Eiropas zinātņu konkursu, taču kopš 1989. gada šī konkursa organizēšanu ir pārņēmusi Eiropas Komisija (turpmāk arī - EK). Jau kopš konkursa īstenošanas sākuma tā mērķis ir veicināt sadarbību un apmaiņu starp jaunajiem pētniekiem un dot skolēniem iespēju apspriest savus darbus ar pasaules vadošajiem zinātniekiem, tādējādi iedrošinot un iedvesmojot jauno pētnieku paaudzi pievērsties karjerai zinātnē un tehnoloģijās. Pirmais konkurss Eiropas Komisijas pārraudzībā norisinājās Briselē, Beļģijā un kopš tā laika, konkurss ir ticis īstenots 22 Eiropas valstīs, tostarp arī Igaunijā (Tallinā), kur konkurss norisinājās 2017. gadā, savukārt 2023.gadā norisinājās Beļģijā, bet 2024.gadā notiks Polijā.
Latvijas skolēni konkursā piedalās kopš 1999. gada. Šo gadu laikā arī mūsu skolēni ir guvuši panākumus šajā konkursā, piemēram, šī gada Eiropas Savienības jauno zinātnieku konkursā Rīgas Valsts 1. ģimnāzijas skolēns par savu darbu "Halkopirītu režģa parametru empīriska prognozēšana no ietverto elementu ķīmiskajām īpašībām" ieguva pētniecības centra ESRF (European Synchrotron Radiation Facility) specbalvu, taču 2022. gadā skolēns no RTU inženierzinātņu vidusskolas par darbu "Meža postījumu – mizgraužu identifikācija ar tālizpētes palīdzību Latvijas teritorijā" ieguva NBC (Naturalis Bioversity Center) specbalvu. Arī iepriekšējos gados mūsu valsts skolēni ir guvuši augstus rezultātus – gan specbalvas, gan divas bronzas medaļas. Kā ilggadēja šī konkursa dalībvalsts, iepriekšējā konkursa laikā 2023.gada 13.-15.septembrī Briselē, Beļģijā, Latvija saņēma uzaicinājumu būt par konkursa rīkotājvalsti 2025.gadā. 
Konkurss tiek rīkots septembra mēneša otrajā pusē, un to veido: pētniecisko darbu stendu intervijas un izstāde, kurā skolēni prezentē savus darbus, atklāšanas un noslēguma ceremonijas, jauno zinātnieku un pasaules mēroga zinātnieku lekcijas, iepazīstināšana ar rīkotājvalsts sasniegumiem, kultūru un tradīcijām. Konkurss ilgst sešas dienas un tas tiek organizēts ciešā sadarbībā starp rīkotājvalsti un Eiropas Komisiju. Starp abām pusēm tiek noslēgts formāls dotācijas līgums (The Grant Agreement) un tiek noteikta konkrētu uzdevumu un pienākumu sadale, uzdevumu paveikšanas grafiks, un attaisnojamo izmaksu kategoriju saraksts. Konkursa rīkošanai Eiropas Komisija nodrošina finansējumu līdz pat 100% apmērā visām “pamata” aktivitātēm, t.i. tiek piešķirts budžets visam, kas tiek uzskatīts par nepieciešamu, lai nodrošinātu Eiropas līmeņa konkursu, atbilstoši šī konkursa rīkošanas vadlīnijām (t.sk. izmitināšana, ceļa izdevumi, pasākuma norises telpu īre, materiālu nodrošināšana, balvas, utml.). Konkursa rīkošanas vadlīnijas paredz, ka EK var pieņemt lēmumu segt arī citus izdevumus, ja vien tie veicina pasākuma organizēšanas kvalitāti vai tā ietekmi uz plašsaziņas līdzekļiem. Eiropas Komisijas finansējums šī pasākuma visu pamataktivitāšu īstenošanai ir līdz 1 miljonam eiro. Papildus pamatdarbībām, tiek sagaidīts, ka organizētājvalsts piesaistīs sponsorus un/vai pašu finansējumu, kas palīdzēs papildināt šī konkursa pamata programmu un piešķirs konkursam arī kulturālo aspektu. Šādam līdzfinansējumam būtu jābūt vismaz 25% apmērā no kopējā budžeta. Tā kā šobrīd nav zināms sponsoru (atbalstītāju) ieguldījums, tad valsts līdzfinansējums tiek plānots minimuma apmērā. Šī konkursa kontekstā, sponsori var būt jebkura juridiska persona, kas vēlas sniegt savu ieguldījumu pasākuma īstenošanā materiāli vai finansiāli. Rīkotājs ir atbildīgs par to, lai tiktu nodrošināts atbilstošs līdzsvars starp sponsorēšanas piedāvājumu un komerciālām interesēm. Konkurss nevar kļūt par līdzekli korporatīvā tēla uzlabošanai, bet gan (sponsorēšanas kontekstā) ir mehānisms ar kuru organizācija var izcelt savu apņemšanos iesaistīties zinātnes, zinātniskās izglītības un karjeras attīstībā.
Rīkotājvalsts pienākumos ietilpst: 
a) vietējās tīmekļa vietnes izveide, kas tiks izmantota tikai konkursam,
b) pieteikuma veidlapu sagatavošana,
c) visu konkursa materiālu (kataloga, balvu sertifikāti, plakāti, u.c.) druka un izplatīšana. 
d) ceļa biļešu nodrošināšana un izmitināšanas organizācija visām iesaistītajām pusēm, balstoties uz atrunāto vienošanos dotācijas līgumā ar EK, 
f) piemērotu telpu nodrošināšana žūrijai, komisijas darbiniekiem, presei un nacionālajiem organizatoriem/pavadošajām personām pasākuma norises vietā, 
g) rīkotājvalsts plašsaziņas līdzekļu informēšana par konkursa norisi,
h) naudas balvas pārskaitīšana konkursa dalībnieku vai viņu vecāku vai aizbildņu bankas kontos 30 dienu laikā pēc pasākuma,
i) samaksa žūrijai 30 dienu laikā pēc pasākuma.
Katru gadu cilvēku skaits, kuri piedalās šajā pasākumā, var būt atšķirīgs. Vadoties pēc konkursa vadlīnijās rakstītā, tie varētu būt līdz pat 270 cilvēku, kuru dalības izmaksas tiek iekļautas dotācijas līgumā. Ja no kādas valsts uz konkursu vēlas doties vairāk nekā viens nacionālais organizators un nominētie konkursanti, tad dalības izmaksas šajā pasākumā šie cilvēki sedz paši, maksājot dalības maksu.
Žūrijas sastāvā ir zinātnieki no dažādām dalībvalstīm, un tie aptver visplašāko zinātnes disciplīnu spektru. Žūrijas locekļi savus pienākumus veic kā privātpersonas, nevis kā iestādes vai valsts pārstāvji. Žūrijas vērtējums nav apstrīdams. 
Balvas iegūst tie konkursanti, kuri pēc žūrijas vērtējuma ir guvuši augstus rezultātus: tiek piešķirtas galvenās balvas (Core prizes), goda balvas (Honorary Prizes) vai īpašās ziedojuma balvas (Special Donated Prizes) jeb specbalvas. Katru gadu nemainīgi četri pirmās vietas ieguvēji saņem 7000 eiro lielu naudas balvu, četri otrās vietas ieguvēji saņem 5000 eiro lielu naudas balvu, savukārt četri trešās vietas ieguvēji saņem 3500 eiro lielu naudas balvu. Papildus naudas balvai, kā arī gadījumos, kad netiek piešķirtas īpašās ziedojuma balvas, žūrija piedāvā līdz pat sešiem projektiem iespēju pārstāvēt konkursu Londonā - Starptautiskajā jaunatnes zinātnes forumā (turpmāk - LIYSF) vai Stokholmas Starptautiskajā jaunatnes zinātnes seminārā (turpmāk - SIYSF). Tie nav EUCYS konkursa pasākumi, bet tie ir pasākumi, kuros dalībnieku ieguldījumam ir liela nozīme viņu panākumos. Rīkotājam budžetā ir jāiekļauj atbilstoši finansiālie līdzekļi, lai segtu visas balvas un izmaksas par dalību šajos pasākumos, ieskaitot braucienu uz un no pasākumiem, reģistrācijas maksas, izmitināšanu un ēdināšanu. Gadījumā, ja uzvarētāji ir jaunāki par 18 gadiem, viņi uz pasākumu dodas kopā ar pavadošo personu, kura izdevumus arī sedz uzņemošais organizators. Lai piedalītos SIYSF, uzvarētājiem ir jābūt vecākiem par 18 gadiem SIYSF norises laikā. Eiropas Komisija vienojas par izmaksām ar šo pasākumu organizatoriem un patur tiesības mainīt vai grozīt informāciju par šo pasākumu apmeklējumu. Jebkurā gadījumā žūrija, lemjot par šo papildu apbalvojumu piešķiršanu, ņem vērā kandidāta vecumu un atbilstību dalībai konkrētajā pasākumā. 
Īpašās ziedojuma balvas jeb specbalvas ir tās, kuras rīkotājs un/vai trešās puses organizācija, piemēram, sponsors, var ziedot un ko žūrija piešķir konkursantiem. Parasti šādas balvas ir ceļojumi un mācību vizītes vai līdzvērtīgi braucieni uz vadošajām zinātnes organizācijām vai pasākumiem. Rīkotājam ir jāmudina sponsori ziedot balvas, kuras ir iespējams iegūt visiem konkursa dalībniekiem. Īpašajām ziedojuma balvām nevajadzētu finansiālā vai simboliskā nozīmē konkurēt ar EK pamatbalvām. Tomēr, ja šāda situācija rodas, ir jāapsver iespēja to (tās) formāli apvienot ar vienu vai vairākām pirmajām balvām. 
Papildus, Eiropas Komisijas pārstāvji organizē arī vadības grupu (steering group), kurā piedalās iepriekšējā gada konkursa organizētāji, šī gada konkursa organizētāji, kā arī nākamā gada konkursa organizētāji, lai sniegtu konsultācijas, dotu iespēju uzdot jautājumus, kā arī dalītos pieredzē saistībā ar šī konkursa organizēšanu. Šāda vadības grupa tiek organizēta vismaz reizi gadā.
Šāda līmeņa pasākuma rīkošana Latvijā ir liels gods un atbildība, un var sniegt daudz priekšrocību gan konkursa dalībniekiem, gan Latvijai kā šī konkursa uzņēmējvalstij, tostarp:
1. mudināt vairāk jauniešu iesaistīties zinātniskās aktivitātēs, 
2. veicināt starptautisko redzamību zinātnes, inovāciju un izglītības jomās, 
3. mudināt izglītības iestādes pievērst vairāk uzmanību STEM (zinātņu, tehnoloģiju, inženierzinātņu un matemātikas) izglītībai,
4. nodrošina platformu skolēniem, skolotājiem, zinātniekiem un politikas veidotājiem lai tīklotos un veidotu jaunas sadarbības, 
5. sniegt pozitīvu ietekmi uz ekonomiku, 
6. veicināt kultūras apmaiņu un izpratni un veidot globāli informētāku un savstarpēji saistītu jauno zinātnieku paaudzi. 

Pasākuma tiešie dalībnieki ir apmēram – 270, t.sk. skolēni un viņu pavadošās personas, īpašie uzaicinātie viesi, speciālo balvu pārstāvji, žūrijas komisijas locekļi.

Pasākuma programmas plānojums: 
Pasākuma norise tiek plānota sešu dienas, programmā ietverot gan stendu intervijas ar žūriju, gan publisko apmeklējumu dienas, gan izglītojošās lekcijas dalībniekiem ar pasaules un Latvijas vadošajiem  zinātniekiem, gan kultūras pasākumus.

Pasākuma budžeta plānojums:
Saskaņā ar konkursa rīkošanas vadlīnijām, Eiropas komisija nodrošina konkursa izdevumu apmaksu līdz 1 miljonam euro, uzņēmējvalsts līdzfinansējumam jābūt vismaz 25 % no kopējā budžeta. Plānotā konkursa īstenošanai nepieciešamo preču un pakalpojumu iegāde tiks īstenota saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci neierobežojošu procedūru, tādējādi izslēdzot komercdarbības atbalsta esamību preču un pakalpojumu sniedzēju līmenī. Konkurss tiek rīkots ar nesaimniecisku darbību saistīta pasākuma īstenošanai valsts funkciju ietvaros un tādējādi pasākums nekvalificējas kā komercdarbības atbalsts Komercdarbības atbalsta kontroles likuma 5. panta izpratnē.

Tabula Nr.1 “Eiropas Savienības jauno zinātnieku konkursa īstenošanai plānotais finansējums pa gadiem, euro”

	
	2024.gads
	2025.gads
	Kopā

	EK finansējums 
	
	1 000 000
	1 000 000

	Valsts budžeta līdzfinansējums 
	130 063
	120 491

	250 554

	Kopā:
	130 063
	1 120 491
	1 250 554



Ņemot vērā konkursa nozīmīgumu jauno zinātnieku sasniegumu popularizēšanā un attīstībā šim informatīvajam ziņojumam pievienots Ministru kabineta protokollēmuma projekts, kas paredz:  
[bookmark: _Hlk155867442]1. Atļaut Izglītības un zinātnes ministrijai 2024.-2025.gadā uzņemties jaunas valsts budžeta ilgtermiņa saistības Eiropas Savienības jauno zinātnieku konkursa Latvijā sagatavošanai un īstenošanai. Konkursa sagatavošanas un īstenošanas kopējās izmaksas ir 1 250 554 euro, tai skaitā Eiropas Komisijas finansējums 1 000 000 euro apmērā un valsts budžeta līdzfinansējums 250 554 euro apmērā.
[bookmark: _Hlk159582580][bookmark: _Hlk159849844]2. Lai nodrošinātu Ministru kabineta protokollēmuma 2.punktā minēto valsts budžeta līdzfinansējumu, Izglītības un zinātnes ministrijai normatīvajos aktos noteiktā kārtībā iesniegt Finanšu ministrijā valsts budžeta līdzekļu pārdales pieprasījumu no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" uz Izglītības un zinātnes ministrijas budžeta apakšprogrammu 70.12.00 “Eiropas Kopienas programmu projektu īstenošana”.

Latvijas valstij ir pienākums paziņot Eiropas Komisijai par konkursa rīkošanu iespējami ātrākā laikā. Kamēr nav pieņemts Ministru kabineta lēmums par konkursa rīkošanu 2025.gadā, nekādas darbības un saistības ar Eiropas Komisiju šobrīd nav veiktas. 


Iesniedzējs:
Izglītības un zinātnes  ministre					     A.Čakša

Vizē: 
Politikas iniciatīvu un attīstības departamenta direktore,
valsts sekretāra pienākumu izpildītāja 				     I.Saleniece

